देश के अन्य इलाकों में भी नुक्कड़ नाटक होते रहे हैं, जैसे हरियाणा में जनवादी सांस्कृतिक मोर्चा। इप्टा की कुछ इकाइयों ने भी नुक्कड़ नाटक करना जारी रखा, पर उसकी वैचारिक धार समाप्त हो चुकी थी। कहने को आज भी बहुत से अन्य समूह कह सकते हैं कि वे नुक्कड़ नाटक करते रहे हैं, पर उसका वह स्वरूप नहीं बचा है, जिसकी रूपरेखा स$फदर ने प्रस्तुत की थी। दिल्ली विश्वविद्यालय के कई महाविद्यालयों में नुक्कड़ नाट्य-दल हैं, पर कैम्पस के बाहर उनकी उपस्थिति नहीं है। नुक्कड़ नाटक को भी वहां एक फैशन की तरह करने की परिपाटी बन चुकी है। उनके नाटकों में कलावादी लटकों-झटकों का जबरदस्त प्रयोग देखने में आता है। चमत्कृत करने वाली दृश्य-रचनाएं, अतिरंजित सम्भाषण, अति-अभिनय, रस्सी, डंडा, मेकअप, संगीत और अमूर्तता का अतिशय प्रयोग दिल्ली विश्वविद्यालय के नुक्कड़ नाटकों की स्थायी पहचान या कमजोरी बन चुकी है। तब भी विषय की नवीनता के लिहाज से वे लीक तोड़ते रहते हैं। इन प्रयासों की कोई सार्थकता तब होती, जब ये नाटक कैम्पस के बाहर की दुनिया में पहुंच पाते। आज स्थिति यह है कि कॉलेज से निकलने के बाद ये छात्र नुक्कड़ नाटक अथवा नाटक से कोई जीवन्त रिश्ता नहीं बना पाते।